Komission asetus (EY) N:o 496/2000, annettu 6 päivänä maaliskuuta 2000, viinikaupan yhteisestä järjestämisestä annetun neuvoston asetuksen (ETY) N:o 822/87 6 artiklan 1 a kohdan soveltamista koskevista toimenpiteistä



Virallinen lehti nro L 060 , 07/03/2000 s. 0016 - 0017



KOMISSION ASETUS (EY) N:o 496/2000, annettu 6 päivänä maaliskuuta 2000, viinikaupan yhteisestä järjestämisestä annetun neuvoston asetuksen (ETY) N:o 822/87 6 artiklan 1 a kohdan soveltamista koskevista toimenpiteistä EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon viinikaupan yhteisestä järjestämisestä 16 päivänä maaliskuuta 1987 annetun asetuksen (ETY) N:o 822/87(1), sellaisena kuin se on viimeksi muutettuna asetuksella (EY) N:o 1677/1999(2), ja erityisesti sen 6 artiklan 1 a ja 4 kohdan, sekä katsoo seuraavaa: (1) Viinin yhteisestä markkinajärjestelystä 17 päivänä toukokuuta 1999 annetussa neuvoston asetuksessa (EY) N:o 1493/1999(3) säädetyn tuotantopotentiaalia koskevan järjestelyn mukaan uusia istutusoikeuksia myönnetään tietyissä rajoissa. Kyseinen järjestely tulee voimaan 1 päivänä elokuuta 2000. Tällä hetkellä voimassa olevaa neuvoston asetusta (ETY) N:o 822/87 on muutettu lisäoikeuksien kiireellisten tarpeiden vuoksi eräillä viininviljelyalueilla, jotta jäsenvaltiot voivat myöntää osan uusista oikeuksista etukäteen. (2) Asetuksen (ETY) N:o 822/87 6 artiklan 1 a kohdan, sellaisena kuin se johtuu asetuksesta (EY) N:o 1677/1999, mukaan jäsenvaltiot voivat sallia uusien viljelmien istuttamisen 1 päivästä tammikuuta 2000 markkinointivuoden 1999/2000 päättymiseen asti käyttäen 20 prosenttiin asti niille asetuksen (EY) N:o 1493/1999 6 artiklan 1 kohdan mukaisesti myönnettyjä uusia istutusoikeuksia. Näitä oikeuksia voidaan käyttää ainoastaan mainitun asetuksen II osastossa olevan I luvun säännöksiä noudattaen. (3) Asetuksen (EY) N:o 1493/1999 6 artiklan 1 kohdassa säädetyn uusien istutusoikeuksien myöntämisjärjestelmän tehokas hallinnointi, jolla voidaan taata markkinoiden tasapaino, edellyttää tarkkaa tietoa siitä viinintuotantokykyä koskevasta tilanteesta, jossa uudet istutusoikeudet myönnetään. (4) Neuvosto on tämän tunnustanut asetuksessa (EY) N:o 1493/1999 todetessaan, että jäsenvaltioiden kannustamiseksi selvityksen tekemiseen oikeus lainvastaisesti istutettujen alojen tilanteen säännönmukaistamiseen, istutusoikeuksien lisäys ja uudelleenjärjestely- ja rakenneuudistustuki olisi rajoitettava koskemaan niitä jäsenvaltioita, jotka ovat toteuttaneet selvityksen. (5) Tämän vuoksi on välttämätöntä määritellä näissä tapauksissa viinintuotantokykyä koskevat tiedot ennen uusien oikeuksien myöntämistä, jotta vältettäisiin markkinoiden häiriintyminen. (6) Viinin hallintokomitea ei ole antanut lausuntoa puheenjohtajansa asettamassa määräajassa, ON ANTANUT TÄMÄN ASETUKSEN: 1 artikla Jäsenvaltiot voivat myöntää asetuksen (ETY) N:o 822/87 6 artiklan 1 a kohdassa tarkoitettuja uusia istutusoikeuksia vain, jos tämän asetuksen 2 artiklassa tarkoitetut viinin tuotantopotentiaalia koskevat tiedot on toimitettu komissiolle. Jäsenvaltioiden on tehtävä objektiivisin perustein päätöksensä siitä, että tma-laatuviinin tai sellaisen pöytäviinin, jolla on maantieteellinen merkintä, tuotanto on huomattavasti kysyntää vähäisempi. 2 artikla 1. Tämän artiklan 2 kohdassa tarkoitetut tiedot voidaan jaotella alueittain. Tiedot voidaan myös esittää vain yhden alueen osalta. 2. Esitettävät tiedot koskevat seuraavia: a) kokonaisviininviljelyala: i) kun kyseessä ovat pinta-alat, joille on istutettu viininvalmistukseen käytettäviksi rypälelajikkeiksi luokiteltuja lajikkeita, kokonaisviininviljelyala on jaoteltava viiniluokan mukaan (eli tma-laatuviinit ja pöytäviinit), mukaan luettuina pinta-alat, joilla voidaan tuottaa viinejä, joilla on maantieteellinen merkintä; on myös ilmoitettava kunkin lajikkeen pinta-ala, joka ylittää 5 prosenttia kokonaispinta-alasta; niiden lajikkeiden osalta, joiden pinta-ala ei ylitä edellä tarkoitettua prosenttimäärää, merkitään "Muut"; ii) kun kyseessä ovat pinta-alat, joille on istutettu viininvalmistukseen käytettäviksi rypälelajikkeiksi luokiteltuja lajikkeita, kokonaisviininviljelyala on ilmoitettava erikseen samanaikaisesti muuhun käyttötarkoitukseen tarkoitettujen lajikkeiden kanssa; tämän pinta-alaluokan osalta on myös ilmoitettava kunkin lajikkeen pinta-ala, joka ylittää 5 prosenttia kokonaispinta-alasta; niiden lajikkeiden osalta, joiden pinta-ala ei ylitä edellä tarkoitettua prosenttimäärää, merkitään "Muut"; b) voimassaolevien istutusoikeuksien pinta-alat jaoteltuina seuraavasti: i) uudet istutusoikeudet: - jotka on myönnetty tuottajille markkinointivuotta kohden, - jotka käytetään samana markkinointivuonna; ii) tuottajien uudelleenistutusoikeudet. 3. Komissiolle osoitetuissa tiedonannoissa on ilmoitettava myös kyseisten tietojen lähteet. Edellä 2 kohdassa tarkoitettujen tietojen on koskettava - viitevuotta (jäsenvaltio vahvistaa), - vuotta 1998 lopullisten tietojen perusteella, - vuotta 1999 lopullisten tai väliaikaisten tietojen perusteella. 3 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 6 päivänä maaliskuuta 2000. Komission puolesta Franz FISCHLER Komission jäsen (1) EYVL L 84, 27.3.1987, s. 1. (2) EYVL L 199, 30.7.1999, s. 8. (3) EYVL L 179, 14.7.1999, s. 1.